"Dronkbestuurder" ry fietsryer dood | Maroela Media
'n 60-jarige fietsryer is Saterdag in Lichtenburg deur 'n beweerde dronkbestuurder doodgery.
Kapt. Amanda Funani, 'n woordvoerder van Noordwes-polisie, sê die ongeluk het omstreeks 07:15 in Putfonteinweg plaasgevind. "Die man het vir sy daaglikse fietsrysessie gegaan toe die bestuurder van 'n Mazda-bakkie beheer oor sy voertuig verloor en teen die fietsryer gebots het. Die fietsryer is op die toneel dood," het Funani gesê.
Die 21-jarige bestuurder is na die plaaslike hospitaal geneem vir bloedtoetse. Daar word beweer dat die bestuurder vanaf 'n kroeg op pad was huis toe, toe die voorval plaasgevind het. Die bestuurder is in hegtenis geneem en verskyn Maandag in die Lichtenburg-landdroshof op aanklag van strafbare manslag.